32006L0104
L 363/352
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2006/104/ЕО НА СЪВЕТА
от 20 ноември 2006 година
за адаптиране на определени директиви в областта на земеделието (ветеринарно и фитосанитарно законодателство) поради присъединяването на България и Румъния
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаването на Европейската общност,
като взе предвид Договора за присъединяването на България и Румъния (1), и по-специално член 4, параграф 3 от него,
като взе предвид Акта за присъединяване на България и Румъния, и по-специално член 56 от него,
като взе предвид предложението на Комисията,
като има предвид, че:
(1)
Съгласно член 56 от Акта за присъединяване, когато актове на институциите остават валидни след 1 януари 2007 г. и изискват адаптиране поради присъединяването, а необходимите адаптации не са предвидени в Акта на присъединяване и приложенията към него, необходимите актове се приемат от Съвета, освен в случаите, когато Комисията е приела първоначалния акт.
(2)
В Заключителния акт на Конференцията, на която бе съставен Договорът за присъединяване, се посочва, че високодоговарящите се страни са постигнали политическо съгласие по редица адаптации към приети от институциите актове, необходими поради присъединяването, и са поканили Съвета и Комисията да приемат същите адаптации преди присъединяването, допълнени и осъвременени където е необходимо, отчитайки промените в законодателството на Европейския съюз.
(3)
Следователно Директиви 64/432/ЕИО (2), 90/426/ЕИО (3), 90/539/ЕИО (4), 91/68/ЕИО (5), 91/496/ЕИО (6), 91/414/ЕИО (7), 92/35/ЕИО (8), 92/40/ЕИО (9), 92/66/ЕИО (10), 92/119/ЕИО (11), 93/53/ЕИО (12), 95/70/ЕО (13), 96/23/ЕО (14), 97/78/ЕО (15), 2000/75/ЕО (16), 2001/89/ЕО (17), 2002/60/ЕО (18), 2003/85/ЕО (19) и 2003/99/ЕО (20) трябва да бъдат съответно изменени,
ПРИЕ НАСТОЯЩАТА ДИРЕКТИВА:
Член 1
Директиви 64/432/ЕИО, 90/426/ЕИО, 90/539/ЕИО, 91/68/ЕИО, 91/496/ЕИО, 91/414/ЕИО, 92/35/ЕИО, 92/40/ЕИО, 92/66/ЕИО, 92/119/ЕИО, 93/53/ЕИО, 95/70/ЕО, 96/23/ЕО, 97/78/ЕО, 2000/75/ЕО, 2001/89/ЕО, 2002/60/ЕО, 2003/85/ЕО и 2003/99/ЕО се изменят съгласно приложението.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива най-късно до датата на присъединяване на България и Румъния към Европейския съюз. Те съобщават на Комисията текста на тези разпоредби и прилагат таблица на съответствието между тези разпоредби и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила, при условие че Договорът за присъединяване на България и Румъния влезе в сила и на датата, на която последният влезе в сила.
Член 4
Адресати на настоящата директива са държавите-членки.
Съставено в Брюксел на 20 ноември 2006 година.